Sijede vrijede

Jako mi se sviđa naziv udruge „Sijede vrijede“ jer mislim da je u svaku tu sijedu srebrnu vlas utkano zlatno srce prepuno ljubavi za svoje najmilije, puno godina životnoga iskustva i velika mudrost. Ponekad, nažalost, zapostavimo naše starije i zaboravimo na sve one divne trenutke koje su nam pružili, životne vrijednosti kojima su nas poučili, mnogobrojne priče i ludorije kojima su nas razveseljavali.

Upravo starijim osobama puno znači ako bar i na kratko zastaneš s njima, upitaš ih kako su i uputiš im koju lijepu riječ jer često su to osobe koje žive same i puno ne izlaze pa im svaki takav razgovor izmami osmijeh na lice i barem malo zagrije srce. Moja baka je već neko vrijeme u domu za starije i jako mi je teško što ne mogu k njoj da je uživo vidim i zagrlim jer su im posjete zbog koronavirusa zabranjene. Iako ona tamo ima dobru cimericu i nije sama, uvijek mi kaže da joj je najljepši dio dana onaj kada se čujemo. Ja joj tada ispričam kako je prošao moj dan, pitam ju što je ona sve radila i jesu li svi bili dobri prema njoj. To je jedno malo dobro djelo koje mogu učiniti za nju, ali njoj je to nešto najdragocjenije. Volim te naše razgovore jer se onda prisjećamo što smo sve zajedno radile, ali ujedno budem i tužna jer mi baka na kraju svakog razgovora kaže: „Više od ičega na svijetu voljela bih kada bih te mogla vidjeti bar na tren“.

Budući da se stariji ljudi ne znaju baš jako dobro koristiti tehnologijom i, na primjer, uključiti na mobitelu videopoziv preko Vibera, voljela bih kada bi mogli u domovima za starije postojati volonteri koji bi svakom stanovniku doma barem jednom tjedno omogućili da putem videopoziva vidi i čuje svoje najmilije. Mislim da bi jedna takva mala gesta svima donijela sreću: i onome koji ju čini i onome kome je to dobro djelo namijenjeno. Zato mi se jako sviđa izreka: „Najsretniji je onaj čovjek koji je učinio sretnima najviše drugih ljudi.“

Voljela bih kada bi ova moja ideja o videopozivima mogla zaživjeti jer se tada naši bake, djedovi i stariji sugrađani ne bi osjećali toliko izolirano i još udaljeniji od njima dragih ljudi. Znali bi da nisu sami, da mislimo na njih svaki dan, da nam nedostaju isto koliko i mi njima, a mogli bismo im poslati i virtualni zagrljaj i poljubac koji bi ih grijali bar do onda do kada im opet ne budemo mogli ići u posjetu. Ovim načinom poručili bismo im da njihove sijede itekako vrijede i da oni u našim srcima nikada ne blijede.

Ani Kondić, 6.a

OŠ Stoja

Brijunska 5,

52100 Pula